‹‹በሰሜን ዕዝ ላይ የተቃጣው ዓይነት ጥቃት በቀጣይ ሥጋት አይሆንም›› ቀንዓ ያደታ (ዶ/ር)፣ የአገር መከላከያ ሚኒስትር
በሰሜን ዕዝ ላይ የተደረገው ዓይነት ጥቃት በቀጣይ ለአገሪቱ ሥጋት እንደማይሆን፣ የአገር መከላያ ሚኒስትሩ ቀነዓ ያደታ (ዶ/ር) ለሕዝብ ተወካዮች ምክር ቤት ማክሰኞ ታኅሳስ 6 ቀን 2013 ዓ.ም. ገለጹ፡፡ከ27 ዓመታት በላይ በአብዮታዊ ዴሞክራሲያዊ የፖለቲካ ሥርዓት የተጠመቀውን ሠራዊት፣ ሙሉ በሙሉ ለመለወጥና ለማስተካከል የተሠራው ሥራ፣ ጠላት ኢትዮጵያን ለማፈራረስ ቢሞክር እንደማይሳካለት የታየበት ሥራ መሆኑን ተናግረዋል፡፡ሚኒስትሩ ይህንን ያሉት ከሰላም ሚኒስትሯ ወ/ሮ ሙፈሪያት ካሚል ጋር በመሆን፣ ከፓርላማው ለቀረበላቸው ጥያቄ ምላሽ ለመስጠት በፓርላማ ተገኝተው ነው፡፡ሚኒስትሩ በትግራይ ክልል በመከላከያ ኃይል ሲከናወን የነበረውን የሕግ ማስከበር ዘመቻ አስመልክተው ለፓርላማ አባላቱ ሲናገሩ፣ የሕወሓት ኃይል የሰሜን ዕዝን የመጀመርያ ዓላማው ቢያደርግም፣ አነሳሱ በተለያዩ የክልል ከተሞች ኢመደበኛ መዋቅሮችን በመዘርጋት፣ በአጭር ጊዜ ውስጥ አገርን አበጣብጦ ወደ ሥልጣን የመምጣት ዕሳቤ እንደነበረው ገልጸዋል፡፡ነገር ግን መንግሥት በወሰደው ፈጣን ዕርምጃና የነቃ አመራር፣ በአገር ላይ ተደቅኖ የነበረውን አደጋ በአስቸኳይ ማክሸፍ መቻሉን፣ የመከላከያ ኃይሉም ያከናወነው ጥበብ የተሞላበት ዘመቻ፣ ለቀጣዩ ትውልድ ትምህርት እንደሚሆን አስረድተዋል፡፡ የመከላከያ ኃይሉ ያደረገው ጥበብ የተሞላበት ተጋድሎ፣ ለቀጣይ ትውልድ በቪዲዮ ተቀርፆ ለማስተማሪያነት እንዲያገለግል እንደሚቀመጥ የገለጹት ሚኒስትሩ፣ ከዚህ በኋላ በሰሜን ዕዝ ላይ የተደረገው ዓይነት ጥቃት አገሪቱን ሊያሳስባት እንደማይገባ ተናግረዋል፡፡ከፓርላማ አባላቱ በመንግሥት የመያዣና የእስር ትዕዛ ወጥቶባቸው እየተፈለጉ ስላሉ የሕወሓት አመራሮች የተጠየቁት ሚኒስትሩ መልስ ሲሰጡ፣ ተፈላጊዎቹ ያሉበት ቦታ የታወቀ ቢሆንም፣ ቀድመው ካዘጋጁዋቸው ጉድጓዶችና መደበቂያዎች በየጊዜው ስለሚቀያይሩ ይዞ ለማቅረብ አዳጋች እንደሆነ ተናግረዋል፡፡‹‹የሕዝቡን ፍላጎት የምንረዳው ቢሆንም በእኔ ግምገማ ሠራዊቱ ቶሎ ይዞ አላቀረበም የሚለው ትችት የፈጠነ ነው፤›› ሲሉ ሚኒስትሩ አስረድተዋል፡፡‹‹ዝም ብሎ እንደተቀመጠ ዕቃ ከሆነ ቦታ አንስቶ ማምጣት አይደለም፡፡ ወይም ደግሞ ከሆነ ጓሮ እንደ ጎመንና ካሮት ተቆርጦ የሚመጣ ነገር አይደለም፤›› በማለት ለፓርላማ አባላቱ ሒደቱ አስቸጋሪና ጊዜ የሚፈልግ መሆኑን ገልጸዋል፡፡ሚኒስትሩ አክለውም ሥራው ሌት ተቀን እየተከናወነ እንደሆነና የሚፈለጉት ሰዎችም መያዛቸው እንደማይቀር አስታውቀዋል፡፡